KOMMISSIONENS FORORDNING (EF) Nr. 437/95 af 28. februar 1995 om gennemførelsesbestemmelser vedrørende en særlig restitution for udførsel af fjerkrækød til visse tredjelande

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (1), senest ændret ved akten vedrørende Østrigs, Finlands og Sveriges tiltrædelse, særlig artikel 9, stk. 3, og artikel 15,

under henvisning til Rådets forordning (EØF) nr. 2779/75 af 29. oktober 1975 om almindelige regler for ydelse af eksportrestitutioner for fjerkrækød og kriterierne for fastsættelse af restitutionsbeløbet (2), særlig artikel 7, stk. 3, og

ud fra følgende betragtninger:

Det bør gøres lettere for Rusland, Aserbajdsjan, Armenien, Georgien, Tadsjikistan, Usbekistan, Albanien, Angola og Iran at købe bestemte mængder fjerkrækødsprodukter i Fællesskabet; i den forbindelse bør der på visse betingelser ydes en særlig eksportrestitution for disse bestemmelsessteder;

der bør af kontrolhensyn indføres obligatorisk forudfastsættelse af restitutionen, og sikkerheden bør forhøjes uanset artikel 1 i Kommissionens forordning (EØF) nr. 3652/81 af 18. december 1981 om særlige gennemførelsesbestemmelser for ordningen med forudfastsættelsesattester i forbindelse med restitutioner for fjerkrækød og æg (3), senest ændret ved forordning (EF) nr. 1617/94 (4); for at undgå spekulation bør adgang til denne ordning underlægges særlige betingelser; der bør fastsættes en frist for indgivelse af ansøgninger om forudfastsættelse for at fremskynde gennemførelsen af transaktionerne;

de nødvendige foranstaltninger bør fastsættes for inden for de givne budgetrammer at sikre, at bestemmelsen om en samlet mængde på 40 000 tons overholdes, og der bør fastsættes nærmere bestemmelser for indgivelse af ansøgninger om forudfastsættelse og udstedelse af attester;

af hensyn til eksportørerne bør det fastsættes, at attestansøgningen kan trækkes tilbage efter fastsættelse af nedsættelseskoefficienten;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

1. Der ydes en særlig restitution for produkter henhørende under kode 0207 21 10 900 og 0207 21 90 190 i restitutionsnomenklaturen, hvis følgende betingelser overholdes:

a) produkterne skal udføres med henblik på forbrug i Rusland, Aserbajdsjan, Armenien, Georgien, Tadsjikistan, Usbekistan, Albanien, Angola eller Iran inden den 1. juli 1995

b) eksportørerne skal anmode om forudfastsættelse af restitutionen, og uanset artikel 1 i forordning (EØF) nr. 3652/81 skal sikkerhedsbeløbet for forudfastsættelsesattester for restitutionen fastsættes til 30 ECU/100 kg

c) ansøgere skal fremlægge et for medlemsstaternes myndigheder tilfredsstillende bevis på, at de i 1994 har eksporteret mindst 500 tons (produktvægt) varer henhørende under forordning (EØF) nr. 2777/75

d) licensansøgningen skal omfatte mindst 20 tons og højst 10 000 tons

e) ansøgningen om forudfastsættelsesattest og forudfastsættelsesattesten skal i rubrik 20 indeholde en af følgende angivelser:

»Rusland, Aserbajdsjan, Armenien, Georgien, Tadsjikistan, Usbekistan, Albanien, Angola, Iran«

f) licensen skal forpligte til at eksportere til et af de i litra a) anførte lande

g) forudfastsættelsesattesten skal i rubrik 22 indeholde en af følgende angivelser:

»særlig restitution for Rusland, Aserbajdsjan, Armenien, Georgien, Tadsjikistan, Usbekistan, Albanien, Angola, Iran, forordning (EF) nr. 437/95«

». . .«.

2. Betingelserne i stk. 1, litra a), b) og f), en primære krav, jf. artikel 20 i Kommissionens forordning (EØF) nr. 2220/85 (5).

Artikel 2

1. De i artikel 1, stk. 1, litra b), omhandlede ansøgninger om attest indgives til myndighederne mandag og tirsdag i hver uge.

2. Uanset artikel 5, andet led, i forordning (EØF) nr. 3652/81 tilsender medlemsstaterne hver onsdag Kommissionen listen over de forudfastsættelsesattester, der blev ansøgt om på de i stk. 1 omhandlede to dage, med angivelse af nærværende forordnings nummer.

Artikel 3

Når den samlede mængde, som der er ansøgt om forudfastsættelsesattester for, når op på 40 000 tons, kan Kommissionen træffe de nødvendige foranstaltninger til at sikre overholdelse af den fastsatte mængde, og bl.a.:

- beslutte at indstille udstedelsen af attester

- beslutte, at de ansøgninger, der indgives efter en bestemt dato, ikke imødekommes

- fastsætte en ensartet procentsats, hvormed mængderne i attestansøgninger, som er indgivet efter en bestemt dato, imødekommes. Hvis denne procentsats er på under 50 %, kan Kommissionen beslutte ikke at tildele de mængder, der er ansøgt om, og at frigive sikkerheden.

Artikel 4

Gør Kommissionen brug af den mulighed, der er fastsat i artikel 3, tredje led, første punktum, kan eksportøren trække sin attestansøgning tilbage senest ti arbejdsdage efter offentliggørelsen i De Europæiske Fællesskabers Tidende af den ensartede antagelsessats, hvormed ansøgningen imødekommes, hvis denne procentsats medfører fastsættelse af en mængde på under 20 tons. Den hertil svarende sikkerhed frigives straks.

Artikel 5

Denne forordning træder i kraft den 1. marts 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 282 af 1. 11. 1975, s. 77.

(2) EFT nr. L 282 af 1. 11. 1975, s. 90.

(3) EFT nr. L 364 af 19. 12. 1981, s. 19.

(4) EFT nr. L 170 af 4. 7. 1994, s. 12.

(5) EFT nr. L 205 af 3. 8. 1985, s. 5.